**Tema: 3:16:2 – Wees liefde!**

Wow!!!! Hoe voel dit dat jou Pa vir jou so liefhet? .....

Liefde! Wat is liefde? Kom ons probeer dit bietjie beskryf: ....... **[BESPREKING MET BLAAIBORD]**

Kom ons kyk bietjie wat die Bybel antwoord. Verlede week het ons geluister na Johannes 3:16. Kom ons hoor vandag 1 Johannes 3:16:

Ons het agtergekom wat ware liefde is: dit is dat Christus sy lewe ter wille van ons afgelê het. Só moet ons ook ons lewens opsê ter wille van ons broers en susters.

Wat is ware liefde? Christus! Jesus Christus wat sy lewe vir ons afgelê het!

Maar wag, daar is ’n tweede deel.

“Só moet ons ook ons lewens opsê ter wille van ons broers en susters.”

Of soos die meer letterlike vertaling dit sê:

OAV: Hieraan het ons die liefde leer ken, dat Hy sy lewe vir ons afgelê het; en ons behoort ons lewe vir die broeders af te lê.

Huh?!!! Ons moet ons lewe vir ons broers en susters aflê SOOS JESUS DIT GEDOEN HET??!!!

Wat beteken dit? Moet ek aan ’n kruis gaan hang vir jou? Moet ek doodgaan vir jou? Is dit wat dit beteken?

Kom ons kyk bietjie na die hele gedeelte:

1 Johannes 3:11-16:

11Dít is die boodskap wat ons van die heel begin af gehoor het: Ons moet mekaar liefhê. 12Ons moet nie soos Kain wat uit die bose was en sy broer doodgemaak het, optree nie. Om watter rede het hy hom doodgemaak? Omdat sy eie optrede boos was en sy broer s’n reg.

13Liewe broers en susters, moet nie verbaas wees as die wêreld julle haat nie. 14Ons leef in die wete dat ons reeds uit die doodoorgegaan het in die lewe omdat ons ons broers en susters liefhet. Wie nie liefhet nie, bly eenvoudig in die dood vasgevang.

15Elkeen wat sy broer of suster haat, is ’n moordenaar, en julle weet dat geen moordenaar deel het aan die ewige lewe nie. 16Ons het agtergekom wat ware liefde is: dit is dat Christus sy lewe ter wille van ons afgelê het. Só moet ons ook ons lewens opsê ter wille van ons broers en susters.

Kyk bietjie na vers 15 en 16:

15Elkeen wat sy broer of suster haat, is ’n moordenaar, en julle weet dat geen moordenaar deel het aan die ewige lewe nie. 16Ons het agtergekom wat ware liefde is: dit is dat Christus sy lewe ter wille van ons afgelê het. Só moet ons ook ons lewens opsê ter wille van ons broers en susters.

As ek haat, is ek ’n moordenaar. As ek haat, maak ek jou “dood” te wille van my. – Nie letterlik nie, maar figuurlik. Want dan is ek belangriker as jy...

As ek liefde het, maak ek my “dood” ter wille van jou. – Nie letterlik nie, maar figuurlik. Want dan is jy belangriker as ek...

Dis wat dit beteken om soos Jesus ons lewe af te lê: Jy is belangriker as ek. Ek doen wat vir jou die beste is. Nie die lekkerste nie, die beste.

Is dit nie liefde nie? Dat ek doen wat vir jou die beste is; dat ek sê wat vir jou die beste is; dat ek kies wat vir jou die beste is.

En dis moeilik, want ons sal tog eerder ter wille van vrede en goeie maniere en ordentlikheid en vrees vir gevolge nie doen wat die beste is nie, nie sê wat die beste is nie. En dan doen en sê ons wat vir jou en vir my die lekkerste is, die veiligste is, die vreedsaamste is, die gemaklikste is... En dan noem ons dit liefde...

Is dit ek en jy? Dat ons dink ons tree uit liefde op, maar ons tree eintlik net uit selfsug en gemaksug op? Dis nie wat Jesus gedoen het nie...

Hy het sy lewe afgelê vir ander mense! Ja, Hy het doodgegaan, maar sy “lewe aflê” het lank voor dit begin:

* Hy het sy status afgelê vir ander, van GOD tot mens. ↓

*Is jy bereid om dit te doen vir ander?*

* Hy het sy gemak afgelê. – Geen huis, geen besittings, geen gerief.

*Is jy bereid om dit te doen vir ander?*

* Hy het sy populariteit afgelê. – Al sy vriende het hom verlaat. Selfs sy broers en susters het hom verlaat. Hy het alleen oorgebly.

*Is jy bereid om dit te doen vir ander?*

* Hy het sy volgelinge afgelê. – Soveel van die mense wat gekom het om na Hom te luister, het geloop toe hulle hoor wat Hy sê. Soveel wat sy vriende wou wees, het geloop toe hulle hoor wat dit beteken. Soveel van sy ondersteuners het geloop toe dinge begin swaargaan. Maar Hy het eenvoudig aangegaan met wat reg is.

*Is jy bereid om dit te doen vir ander?*

* Hy het sy tyd afgelê vir ander – hoeveel ure het Hy nie spandeer aan mense nie; hoeveel ure het Hy nie spandeer om mense te oortuig nie.

*Is jy bereid om dit te doen vir ander?*

* Jesus het sy totale lewe – voor sy dood, met sy dood, na sy dood – afgelê vir ander.

*Is jy bereid om dit te doen vir ander?*

1 Johannes 3:16:

Ons het agtergekom wat ware liefde is: dit is dat Christus sy lewe ter wille van ons afgelê het. Só moet ons ook ons lewens opsê ter wille van ons broers en susters.

Is jy bereid om dit te doen?

As jy iemand sien swaarkry, wat doen jy?

As jy iemand sien wat op die verkeerde pad is, wat doen jy?

As jy na jou lewe kyk, waarmee maak jy dit vol?

As jy nou-nou gaan hoor van kleingroepe, waar jy jou broers en suster kan liefhê, hoe gaan jy reageer?

God is liefde. As sy kinders, dra ons sy DNA. Daarom is liefde ook ons grootste eienskap. Die Vader het die Seun gegee en die Seun het gewillig gekom en gegee en gely en gelei. Nou word ons geroep om dieselfde te doen – te kom en te gee en te ly en te lei.

Johannes 3:16:

God het die wêreld so lief gehad dat Hy sy enigste Seun gegee het, sodat dié wat in Hom glo, nie verlore sal gaan nie maar die ewige lewe sal hê.

1 Johannes 3:16:

16Ons het agtergekom wat ware liefde is: dit is dat Christus sy lewe ter wille van ons afgelê het. Só moet ons ook ons lewens opsê ter wille van ons broers en susters.

Jy het God se brief aan jou gehoor. Hoe klink jou brief aan jou broers en susters?

Amen